Document ID: /roh_data/filtered/fineweb-2-filterrobots_roh.jsonl.gz/42581

Il di da la visita èn set giuvens en classa. Lur derivanza è differenta. Els èn vegnids da Venezuela, da la Spagna, da l'Italia ed era quatter giuvens da l'Eritrea èn en la classa dal scolast Vitus Dermont. Ensemen emprendan els pleds, emprendan da communitgar e discurran da la cultura da lur pajais.
Tudestg è la lingua ch'els dovran era per discurrer ensemen. Quai na saja betg adina simpel, dian els. Dentant era il contact cun ils auters scolars da la scola pussibiliteschia dad exercitar la lingua. Grev da chapir saja dentant il dialect.
Tuts scolars raquintan che la finamira saja da chattar ina plazza d'emprendissadi – ubain en la construcziun, sco mecanist ubain era en la tgira. Senza lingua na va quai dentant betg. E perquai sajan els fitg motivads, di il scolast Vitus Dermont.
RR actualitad 12:00